Babīte
Šis raksts ir par apdzīvotu vietu. Par dzelzceļa staciju skatīt rakstu Babīte (stacija). Babīte ir apdzīvota vieta Mārupes novada Babītes pagastā. Izvietojusies pie Rīgas rietumu robežas abpus Rīgas—Tukuma dzelzceļam (stacija Babīte) starp autoceļiem A5 un A10 4,7 km no pagasta centra Piņķiem, 9,5 km no novada centra Mārupes un 13 km no Rīgas centra. Babītē saglabājusies izteikta starveida vēsturisko ceļu struktūra, kas savienojas Babītes centrā pie dzelzceļa stacijas (vēsturiskās pārbrauktuves). Babītē atrodas divi bērnudārzi, privātā sākumskola "Vinnijs", ģimenes ārsta prakse, vairāki veikali, Babītes un Tīreļu mežniecības, pasts, vairāki uzņēmumi.